
Na temelju članka 36. Zakona o poljoprivredi („Narodne novine“ br. 118/18, 42/20, 127/20 i 52/21), članka 48. Zakona o lokalnoj i područnoj (regionalnoj) samoupravi (NN, broj 19/13 – pročišćeni tekst, 137/15 – ispravak, 123/17, 98/19 i 144/20), i članka 47. Statuta Grada Malog Lošinja („Službene novine“ Primorsko – goranske županije broj 26/09, 31/09, 10/13, 24/17, 9/18 i 9/21), Gradsko vijeće Grada Malog Lošinja dana 07. studenog 2022. godine, donosi 
PROGRAM
potpora poljoprivredi i ruralnom razvoju
na području Grada Malog Lošinja za razdoblje 2022. - 2023. god.
I. UVOD
Članak 1. 
(1) Ovim Programom potpora poljoprivredi i ruralnom razvoju Grada Malog Lošinja za razdoblje 2022. - 2023.  (u daljnjem tekstu: Program), utvrđuju se aktivnosti u poljoprivredi za koje će Grad Mali Lošinj, u razdoblju od 2022. do 2023. godine dodjeljivati potpore male vrijednosti te kriterije i postupak dodjele istih.
(2) Potpore podrazumijevaju dodjelu bespovratnih novčanih sredstava iz Proračuna Grada Malog Lošinja.
Članak 2.
(1) Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. god. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru („Službeni list” Europske unije L359 od 24. prosinca 2013.god.), odnosno Uredbom Komisije (EU) br. 2019/316 od 21. veljače 2019. god. o izmjeni Uredbe Komisije (EU) br. 1408/2013 („Službeni list” Europske unije L51 od 22. veljače 2019.god.) (u daljnjem tekstu: Uredba 1408/2013).
(2) Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda uz iznimku: 
a) potpora čiji je iznos određen na temelju cijene i količine proizvoda stavljenih na tržište
b) potpora djelatnostima vezanima za izvoz to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili neke druge tekuće troškove  vezane uz izvoznu djelatnost,
c) potpora uvjetovanih korištenjem domaćih umjesto izvoznih proizvoda.
(3) Sukladno članku 2. Uredbe 1408/2013, „poljoprivredni proizvodi” znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000. 
(4) Poduzetnici u sektoru poljoprivredne proizvodnje su poduzetnici koji se bave primarnom proizvodnjom poljoprivrednih proizvoda navedenih u Prilogu br. 1. Ugovora o funkcioniranju Europske unije.
II. KORISNICI
Članak 3.
(1) Korisnik potpore po odredbama ovog Programa je „jedan poduzetnik” – poljoprivredno gospodarstvo upisano u Upisnik poljoprivrednih gospodarstava koje ima sjedište, odnosno prebivalište na području Grada Malog Lošinja, a koristi poljoprivredne površine odnosno uzgaja domaće životinje na području Grada Malog Lošinja.
(2) Poljoprivredna gospodarstva obuhvaćaju slijedeće subjekte iz primarne poljoprivredne proizvodnje: obiteljska poljoprivredna gospodarstva (OPG), samoopskrbna poljoprivredna gospodarstva (SOPG), obrti, trgovačka društva, udruge i zadruge registrirane za obavljanje poljoprivredne djelatnosti, a koji podmiruju sve obveze prema Gradu Malom Lošinju.
(3) Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.
(4) Za mlade poljoprivrednike koji nemaju više od 40 godina u godini podnošenja Zahtjeva za potporu ista će se uvećati za 20 %.  
(5) Maksimalni iznos potpore koju podnositelj može ostvariti za vrijeme trajanja ovog Programa iznosi maksimalno do 20.000,00 kn.
Članak 4.
(1) Sukladno članku 2. točka 2. uredbe 1408/2103 i Uredbe 1407/2013 pod pojmom, „jedan poduzetnik” obuhvaćena su sva poduzeća koja su u najmanje jednom od sljedećih međusobnih odnosa:
a) jedno poduzeće ima većinu glasačkih prava dioničara ili članova u drugom poduzeću,
b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
c) jedno poduzeće ima pravo ostvariti vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća,
d) jedno poduzeće, koje je dioničar ili član u drugom poduzeću, većinu glasačkih prava dioničara ili glasačkih prava članova u tom poduzeću.
(2) Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.
III. POTPORE U POLJOPRIVREDI
Članak 5.
Grad Mali Lošinj će u razdoblju 2022. - 2023 godine dodjeljivati potpore za slijedeće aktivnosti:
Mjere sukladne Uredbi Komisije (EU) br. 1408/2013
1. Potpora za ekološku proizvodnju u poljoprivredi
2. Potpora za edukaciju poljoprivrednika
3. Potpora za ulaganja u izgradnju sustava za navodnjavanje poljoprivrednih površina
4. Potpora za razvoj ovčarstva
5. Potpora za razvoj voćarstva, maslinarstva i vinogradarstva
6. Potpora za razvoj pčelarstva
7. Zaštita poljoprivrednih površina i domaćih životinja od divljači
8. Potpora za nabavu poljoprivredne mehanizacije i opreme
9. Potpora za početak obavljanja djelatnosti OPG-a
1. POTPORA ZA EKOLOŠKU PROIZVODNJU U POLJOPRIVREDI
Članak 6.
(1) Prihvatljivi korisnici potpore su  poljoprivredna gospodarstva sa sjedištem tj. prebivalištem na području Grada Malog Lošinja,a koja su upisana u Upisnik subjekata u ekološkoj proizvodnji.
(2) Uvjeti za dodjelu potpore su da stručni nadzor mora biti obavljen od ovlaštene nadzorne stanice, provedbu postupka potvrđivanja mora provesti ovlaštena pravna osoba, a laboratorijska ispitivanja laboratorij ovlašten od strane nadležnog ministarstva. 
(3) Maksimalni iznos potpore po korisniku je 50% dokumentiranih izdataka, a najviše do 5.000,00 kuna godišnje.
2. POTPORA ZA EDUKACIJU POLJOPRIVREDNIKA
Članak 7.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja,a koja su upisana u Upisnik poljoprivrednih gospodarstava.
(2) Uvjeti za dodjelu potpore su da nositelj tečaja mora imati rješenje izdano od institucije ovlaštene od nadležnog ministarstva za provođenje edukacije po posebnim programima ili zakonski obavezne edukacije uz uvjet da se upisuju u radnu knjižicu ili su zakonom propisani. 
(3) Potpora se dodjeljuje za subvencioniranje troškova tečaja za stjecanje znanja i vještina potrebnih za obavljanje poslova na poljoprivrednim gospodarstvima uz uvjet da se upisuju u radnu knjižicu ili su zakonom propisani. 
(4) Maksimalni iznos potpore po korisniku je 33% dokumentiranih izdataka, a najviše do 1.000,00 kuna godišnje.
3. Potpora za ulaganja u izgradnju sustava za navodnjavanje poljoprivrednih površina
Članak 8.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Upisnik poljoprivrednih gospodarstava te u ARKOD sustavu imaju evidentirane poljoprivredne površine.
(2) Potpora se dodjeljuje za subvencioniranje nabave opreme za navodnjavanje, za obnovu zapuštenih lokvi i bunara te izgradnju akumulacija i sl. 
4. Maksimalan iznos potpore po korisniku je 30% dokumentiranih izdataka, a najviše do 3.000,00 kn godišnje.
5. Potpora za razvoj ovčarstva
Članak 9.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Jedinstveni registar domaćih životinja.
(2) Potpora se dodjeljuje za subvencioniranje veterinarskih usluga, označavanja stoke (markice i bolusi) i nabave stočne hrane za prihranu stoke.
(3) Maksimalan iznos potpore po korisniku je 30% dokumentiranih izdataka, a najviše do 10.000,00 kn godišnje.
6. Potpora za razvoj voćarstva, maslinarstva i vinogradarstva
Članak 10.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Upisnik poljoprivrednih gospodarstava te u ARKOD sustavu imaju evidentirane poljoprivredne površine.
(2) Potpora se dodjeljuje za subvencioniranje nabave sadnog materijala, troškova analize tla te armature i žice za trajne nasade i vinograde.
(3) Maksimalan iznos potpore po korisniku je 30% dokumentiranih izdataka, a najviše do 3.000,00 kn godišnje.
7. Potpora za razvoj pčelarstva 
Članak 11.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Upisnik poljoprivrednih gospodarstava i u Evidenciju pčelara i pčelinjaka.
(2) Potpora se dodjeljuje za subvencioniranje izdataka za nabavu novih košnica, nove pčelarske opreme, nabave prihrane i novih pčelinjih zajednica.
(3) Maksimalan iznos potpore po korisniku je 30% dokumentiranih izdataka, a najviše do 3.000,00 kuna godišnje.
8. Zaštita poljoprivrednih površina i domaćih životinja od divljači
Članak 12.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Upisnik poljoprivrednih gospodarstava te u ARKOD sustavu imaju evidentirane poljoprivredne površine.
(2) Potpora se dodjeljuje za subvencioniranje izdataka za ograđivanje poljoprivrednih površina što uključuje troškove nabave električnog pastira i pripadajuće opreme, žice i stupova te repelenata za divljač.
(3) Maksimalan iznos potpore po korisniku je 30% dokumentiranih izdataka, a najviše do 3.000,00 kuna godišnje.
9. Potpora za nabavu poljoprivredne mehanizacije i opreme
Članak 13.
(1) Prihvatljivi korisnici potpore su poljoprivredna gospodarstva sa sjedištem tj. prebivalištem na području Grada Malog Lošinja, a koja su upisana u Upisnik poljoprivrednih gospodarstava te u ARKOD sustavu imaju evidentirane poljoprivredne površine.
(2) Potpora se dodjeljuje za subvencioniranje izdataka nabave poljoprivredne mehanizacije i opreme.
(3) Maksimalan iznos potpore po korisniku je 30% dokumentiranih izdataka, a najviše do 4.000,00 kn godišnje.
10. Potpora za početak obavljanja djelatnosti OPG-a i SOPG-a
Članak 14.
(1) Potpore za početak obavljanja djelatnosti OPG-a i SOPG-a mogu koristiti fizičke osobe koje imaju prebivalište na području Grada Malog Lošinja, a koje su u periodu od 01.01.2022. do 31.12.2023. godine započele ili će započeti obavljanje obiteljskog poljoprivrednog gospodarstva (OPG-a) ili samoopskrbnog poljoprivrednog gospodarstva (SOPG-a).
(2) Iznos potpore čini jednokratna potpora u iznosu od 10.000,00 kuna.
Članak 15.

Jedan korisnik može ostvariti potporu po više mjera ovog Programa pod uvjetom da njihov zbroj ne prelazi iznos od 10.000,00 kn godišnje.
IV. NAČIN DODJELE POTPORE I IZVJEŠĆIVANJE
Članak 16.
(1) Za provedbu mjera iz ovog Programa gradonačelnik Grada Malog Lošinja raspisuje javni poziv.
(2) Javni poziv objavljuje se na oglasnoj ploči i web stranici Grada Malog Lošinja, u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom. Obavijest o objavljenom pozivu objavit će se na Radio Lošinju-radio Jadranka.
(3) Prijava na javni poziv podnosi se Gradu Malom Lošinju, Jedinstveni upravni odjel, Odsjek za proračun, financije, javnu nabavu i EU projekte, u pisanom obliku.
(4) Uz prijavu, podnositelj prijave prilaže odgovarajuću dokumentaciju određenu u obrascu prijave i javnom pozivu. Prijave se rješavaju prema redoslijedu dospijeća, odnosno do utroška sredstava planiranih za proračunsku godinu.
(5) Dopuštenost potpore sukladno ovom Programu ocjenjuje Povjerenstvo za dodjelu potpora koje imenuje gradonačelnik Grada Malog Lošinja.
(6) Na osnovu provedenog javnog poziva i ocjene dopuštenosti iz stavka 5. ovog članka, gradonačelnik Grada Malog Lošinja na prijedlog Povjerenstva iz st. 5. ovog članka, dodjeljuje potporu sukladno ovom Programu. S korisnikom potpore sklapa se Ugovor.
Članak 17.
(1) Korisnici potpora poljoprivredi i ruralnom razvoju Grada Malog Lošinja dužni su podnijeti izvješće o namjenski utrošenim sredstvima do kraja siječnja tekuće godine za prethodnu godinu, odnosno dokaz o početku obavljanja djelatnosti OPG-a i SOPG-a.
(2) Korisnik potpore je dužan omogućiti davatelju potpore kontrolu namjenskog utroška dobivene potpore.
V. ZAVRŠNE ODREDBE
Članak 18.
(1) Podnositelju zahtjeva odobrit će se potpora ukoliko isti ispunjava sve uvjete iz ovog Programa. 
(2) Sukladno članku 3. Uredbe de minimis, ukupni iznos potpora male vrijednosti koji je dodijeljen pojedinom korisniku ne smije prijeći iznos od 15.000,00 EUR tijekom razdoblje od tri fiskalne godine te se ta gornja granica primjenjuje bez obzira na oblik potpore ili svrhu potpore.
(3) Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena.
(4) Sukladno članku 6. Uredbe de minimis, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.
Članak 19.
(1) Ovaj Program stupa na snagu osam dana od dana objave u ''Službenim novinama“ Primorsko-goranske županije i ostaje na snazi do 31.12.2023. godine.
(2) Ugovori o dodjeli potpora mogu se zaključivati do 31.12.2023. godine ili do iskorištenja osiguranih sredstava za ovu namjenu u Proračunu Grada Malog Lošinja.
KLASA:301-02/22-01/01
URBROJ: 2213/01-01-22-22
Mali Lošinj, 07. studenog 2022.
GRAD  MALI LOŠINJ
GRADSKO VIJEĆE
Predsjednik
Dubravko Devčić, dr.med.vet.

REPUBLIKA HRVATSKA
PRIMORSKO - GORANSKA ŽUPANIJA
GRAD MALI LOŠINJ
JEDINSTVENI UPRAVNI ODJEL
KLASA: 301-02/22-01/01
URBROJ: 2213/01-01-22-14
Mali Lošinj, 04. kolovoza 2022. godine
                                                              REPUBLIKA HRVATSKA
                                                             MINISTARSTVO POLJOPRIVREDE
                                                              UPRAVA ZA POTPORE POLJOPRIVREDI
                                                              I RURALNOM RAZVOJU
                                                          SLUŽBA ZA DRŽAVNE POTPORE U POLJOPRIVREDI
                                                             Ulica Grada Vukovara 78
                                                                10000 Zagreb 

Predmet: Program potpora poljoprivredi i ruralnom razvoju na području Grada
                             Malog Lošinja za razdoblje 2022. -2023.god. 
                 - mišljenje, traži se

Poštovani,

Molimo Vas da nam sukladno članku 37. stavku 1. Zakona o poljoprivredi („Narodne novine“, broj 118/18, 42/20, 127/20 i 52/21), izdate mišljenje o usklađenju prijedloga potpora male vrijednosti na Program potpore poljoprivredi i ruralnom razvoju na području Grada Malog Lošinja za razdoblje 2022. – 2023. god.

S poštovanjem,
                                                                  PROČELNICA:
                                                                                               Marina Žunić, mag.iur.

Prilozi:
· Program potpora poljoprivredi i ruralnom razvoju na području Grada Malog Lošinja za razdoblje 2022. – 2023. god.
· Obrazac prijave potpore male vrijednosti u poljoprivredi

Dostaviti:

1. Naslovu

2. Pismohrana
